Vyhodnotenie medzirezortného pripomienkového konania k návrhu zákona o orgánoch štátnej správy v colníctve a o zmene a doplnení niektorých zákonov

	Medzirezortné pripomienkové konanie prebiehalo od 9. 7. 2004 do 29. 7. 2004.

	Návrh zákona bol predložený na medzirezortné pripomienkové konanie týmto subjektom: podpredseda vlády SR a minister spravodlivosti, podpredseda vlády SR a minister hospodárstva, podpredseda vlády SR pre európsku integráciu, ľudské práva a menšiny, Úrad vlády SR – sekcia Inštitút pre aproximáciu práva, Úrad vlády SR – odbor vládnej agendy, Úrad vlády SR – sekcia hospodárskej politiky, Ministerstvo dopravy, pôšt a telekomunikácií SR, Ministerstvo zahraničných vecí SR, Ministerstvo vnútra SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo školstva SR, Ministerstvo zdravotníctva SR, Ministerstvo výstavby a regionálneho rozvoja SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo pôdohospodárstva SR, Ministerstvo životného prostredia SR, Najvyšší kontrolný úrad SR, Generálna prokuratúra SR, Štatistický úrad SR, Národná banka Slovenska, Konfederácia odborových zväzov SR, Asociácia zamestnávateľských zväzov a združení, Slovenská obchodná a priemyselná komora, Národný bezpečnostný úrad, Úrad na ochranu osobných údajov, celkom 28 subjektom.

	Žiadne pripomienky neuplatnili: Úrad vlády SR – sekcia hospodárskej politiky, Kancelária splnomocnenca vlády SR pre decentralizáciu verejnej správy, Ministerstvo zahraničných vecí SR, Ministerstvo hospodárstva SR, Ministerstvo kultúry SR, Ministerstvo obrany SR, Ministerstvo zdravotníctva SR, Ministerstvo výstavby a regionálneho rozvoja SR, Najvyšší kontrolný úrad SR, Generálna prokuratúra SR, Štatistický úrad SR, Národná banka Slovenska, Úrad na ochranu osobných údajov, celkom 13 subjektov.

	Pripomienky nezaslali: Kancelária podpredsedu vlády SR a ministra spravodlivosti, Kancelária podpredsedu vlády SR a ministra hospodárstva, Kancelária podpredsedu vlády SR pre európsku integráciu, ľudské práva a menšiny, Úrad vlády SR – odbor vládnej agendy, Asociácia zamestnávateľských zväzov a združení, celkom 5 subjektov.

	Zásadné pripomienky uplatnili: Ministerstvo dopravy, pôšt a telekomunikácií SR, Ministerstvo spravodlivosti SR, Ministerstvo práce, sociálnych vecí a rodiny SR, Ministerstvo životného prostredia SR a Národný bezpečnostný úrad, celkom 5 subjektov – 8 zásadných pripomienok.

	Všetky zásadné pripomienky boli akceptované, s výnimkou zásadnej pripomienky Ministerstva dopravy, pôšt a telekomunikácií SR, ku ktorej sa dňa 5. 8. 2004 uskutočnilo rozporové konanie. Na rozporovom konaní bol rozpor odstránený.

Úrad vlády SR – sekcia Inštitút pre aproximáciu práva

Odporúča v doložke zlučiteľnosti v bode 4 c) slová „spoločné opatrenie“ nahradiť slovami „jednotná akcia“ a za názvy doplniť odkaz na Úradný vestník EÚ.
Vyhodnotenie:
Akceptované, doložka zlučiteľnosti upravená.

Odporúča v navrhovanom znení čl. I bodu 41 v poznámke pod čiarou k odkazu 16b doplniť odkaz na Úradný vestník ES takto: „(Úradný vestník ES, C 024, 23. 1. 1998)“.
Vyhodnotenie:
Akceptované, odkaz upravený.

Ministerstvo dopravy, pôšt a telekomunikácií SR

Odporúča v navrhovanom znení čl. I bodu 65 slová „Príloha sa nahrádza prílohou k tomuto zákonu.“ nahradiť slovami „Doterajšia príloha sa nahrádza novou prílohou k tomuto zákonu, ktorá znie:“.
Vyhodnotenie:
Akceptované úpravou textu.

Žiada v navrhovanom znení čl. II bodu 16 (§ 65 ods. 2) na konci pripojiť vetu v tomto znení: „V prípade poštových zásielok obsahujúcich veci vylúčené z vyberania a distribúcie^x) sa takéto poštové zásielky vrátia ich odosielateľovi.“.

Poznámka pod čiarou k odkazu x znie:
„^x) § 29 ods. 3 písm. e) zákona č. 507/2001 Z. z. o poštových službách v znení zákona č. 15/2004 Z. z.“. – zásadná pripomienka
Vyhodnotenie:
Rozpor bol odstránený na rozporovom konaní dňa 5. 8. 2004.

Ministerstvo práce, sociálnych vecí a rodiny SR

Žiada predmetný návrh zákona dopracovať o doložku vplyvu na zamestnanosť. – zásadná pripomienka
Vyhodnotenie:
Akceptované, doložka doplnená.
 
Odporúča v navrhovanom znení čl. I bodu 41 (§ 7b ods. 6 v spojení s odsekom 5) objasniť postavenie „oddelenia služobných zákrokov pod jednotlivých velením“.
Vyhodnotenie:
Čiastočne akceptované úpravou textu.

Odporúča v navrhovanom znení čl. I bodu 59 (§ 25b ods. 2) doplniť, o akú úpravu pôjde.
Vyhodnotenie:
Akceptované, text doplnený.

Odporúča v navrhovanom znení čl. I bodu 59 (§ 25c ods. 1) upraviť, aké služby bude fyzická osoba vykonávať pre colnú správu a na základe akého právneho úkonu a ako bude za poskytnuté služby odmeňovaná.
Vyhodnotenie:
Čiastočne akceptované doplnením dôvodovej správy.

Odporúča v navrhovanom znení čl. II bodu 28 objasniť, kto a na základe akých kritérií môže rozhodnúť o zničení tovaru.
Vyhodnotenie: 
Neakceptované, úprava v Colnom zákone a v nariadení Rady č. 2454/93 je postačujúca na zabránenie zneužitiu oprávnenia na zničenie tovaru.

Žiada upraviť odôvodnenie k čl. II bodu 16.
Vyhodnotenie:
Pripomienka je bezpredmetná, navrhované znenie bodu 16 je zmenené.

Ministerstvo pôdohospodárstva SR

Vzhľadom na rozsah navrhovanej úpravy odporúča vydať nový zákon o orgánoch štátnej správy v colníctve.
Vyhodnotenie:
Akceptované, v článku V zákona sa navrhuje uverejniť v Zbierke zákonov SR úplné znenie zákona č. 240/2001 Z. z.

Odporúča v navrhovanom znení čl. I bodu 41 (§ 7b ods. 2) slovo „preddavkovou“ nahradiť slovom „príspevkovou“.
Vyhodnotenie:
Neakceptované, rovnaké postavenie majú v platnom zákone colné úrady.

Odporúča v navrhovanom znení čl. II bodu 25 (§ 69 ods. 4) zosúladiť obe vety.
Vyhodnotenie:
Akceptované.

Odporúča z hľadiska prehľadnosti zákona navrhované ustanovenia bodov 3, 4, 12, 16 až 19 uviesť v plnom znení, navrhované znenie bodov 27 až 32 spojiť do jedného bodu a uviesť plné znenie § 7 ods. 3, navrhované znenie bodov 55 a 56 spojiť do jedného bodu a uviesť plné znenie § 21.
Vyhodnotenie:
Akceptované.

Ministerstvo školstva SR

Odporúča navrhované znenie čl. I bodu 63 (§ 40g ods. 2) zosúladiť so zákonom č. 428/2002 Z. z. o ochrane osobných údajov.
Vyhodnotenie:
Akceptované, návrh zákona zosúladený.

Ministerstvo životného prostredia SR

Žiada v navrhovanom znení čl. I bodu 14 (§ 6 ods. 3 písm. d)) slovo „a“ za slovom „prekurzorov“ nahradiť čiarkou a slová „chránených druhov rastlín a živočíchov“ nahradiť slovami „chránených druhov rastlín a živočíchov a exemplárov“. – zásadná pripomienka
Vyhodnotenie:
Akceptované úpravou textu.

Žiada v navrhovanom znení čl. I bodu 41 (§ 7b ods. 3 písm. c)) slovo „a“ za slovom „prekurzorov“ nahradiť čiarkou a slová „chránených druhov rastlín a živočíchov“ nahradiť slovami „chránených druhov rastlín a živočíchov a exemplárov“. – zásadná pripomienka
Vyhodnotenie:
Akceptované úpravou textu.
Žiada v navrhovanom znení čl. I bodu 41 (§ 7b ods. 3 písm. d)) slovo „alebo“ za slovom „prekurzory“ nahradiť čiarkou a slová „chránené druhy rastlín a živočíchov“ nahradiť slovami „chránené druhy rastlín a živočíchov a exempláry“. – zásadná pripomienka
Vyhodnotenie:
Akceptované úpravou textu.

Žiada v navrhovanom znení čl. I bodu 14 v poznámke pod čiarou k odkazu 7 slová „Dohovor o medzinárodnom obchode s ohrozenými druhmi voľne žijúcich živočíchov a rastlín (oznámenie č. 572/1992 Zb.)“ nahradiť slovami „zákon č. 237/2002 Z. z. o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov v znení zákona č. 525/2003 Z. z.“ a doplniť slová „zákon č. 543/2002 Z. z. o ochrane prírody a krajiny“. – zásadná pripomienka
Vyhodnotenie:
Akceptované úpravou textu.

Odporúča zosúladiť navrhované znenie čl. II bodu 10 (§ 40) s osobitnou časťou dôvodovej správy.
Vyhodnotenie:
Akceptované.

Navrhuje z dôvodu jednotnej terminológie doplniť v čl. II nový bod, ktorý bude novelizovať § 69 ods. 5 druhú vetu, a to slová „alebo ich“ nahradiť slovom „a“.
Vyhodnotenie:
Akceptované úpravou textu.

Ministerstvo spravodlivosti SR

Odporúča v navrhovanom znení čl. I vypustiť body 1 a 2 (§ 2 ods. 1 písm. d) a ods. 2). Podľa navrhovaného znenia bodu 41 má byť colný kriminálny úrad preddavkovou organizáciou, t. j. nebude právnickou osobou, a preto je nesprávne, aby colný kriminálny úrad bol orgánom štátnej správy.
Vyhodnotenie:
Neakceptované, aj z hľadiska financovania rovnaké postavenie majú v platnom zákone colné úrady (§ 2 ods. 1).

Odporúča v navrhovanom znení čl. I bodu 3 (§ 2 ods. 3) vypustiť slová „osobitných predpisov Európskej únie (ďalej len „únia“)“, keďže takéto predpisy sú zahrnuté pod pojmom „všeobecne záväzné právne predpisy“. Rovnakú úpravu urobiť aj v nasledujúcich bodoch návrhu zákona.
Vyhodnotenie:
Neakceptované, colná správa plní veľký rozsah úloh na základe predpisov EÚ. Z tohto dôvodu považujeme za potrebné ich osobitne uvádzať. 

Odporúča v navrhovanom znení čl. I vypustiť bod 25 (§ 6 ods. 5), pretože vecnú pôsobnosť štátneho orgánu ustanovenú zákonom nie je možné meniť, resp. preniesť na iný orgán rozhodnutím osoby.
Vyhodnotenie:
Akceptované, text vypustený.

Odporúča v navrhovanom znení čl. I bodu 41 (§ 7b ods. 3 písm. b)) slová „je dôvodné podozrenie, že budú páchať trestné činy“ nahradiť slovami „je dôvodné podozrenie, že páchajú trestné činy“ a slová „budú narúšať verejný poriadok“ nahradiť slovami „narúšajú (rušia) verejný poriadok“.
Vyhodnotenie:
Akceptované, text upravený.

Žiada v predmetnom návrhu zákona novelizovať platný Trestný poriadok, a to v § 12 ods. 2 slová „colných predpisov, poverený daňový orgán,^7a) ak ide o trestné činy spáchané v súvislosti s porušením osobitných predpisov,^7b)“ nahradiť slovami „colných predpisov a daňových predpisov v pôsobnosti colnej správy“ a vypustiť poznámky pod čiarou k odkazom 7a a 7b. – zásadná pripomienka
Vyhodnotenie:
Akceptované.

Ministerstvo vnútra SR

Odporúča v navrhovanom znení čl. I body 26 až 40 spojiť do jedného bodu, t. j. uviesť celé znenie § 7.
Vyhodnotenie:
Akceptované, body spojené.

Odporúča v navrhovanom znení čl. I bodu 37 v poznámke pod čiarou k odkazu 16a mesiace v jednotlivých dátumoch uvádzať slovami.
Vyhodnotenie:
Neakceptované, ponechaná doterajšia technika uvádzania dátumov.

Odporúča navrhované znenie čl. I bodu 39 (§ 7 ods. 4) nahradiť novým znením: 
„(4) Vnútornú organizačnú štruktúru a náplň činnosti colných úradov určuje generálny riaditeľ.“. 
Vyhodnotenie:
Neakceptované, navrhované znenie zodpovedá potrebám colnej správy.

Odporúča v navrhovanom znení čl. I bodu 41 vypustiť § 7b ods. 6 ako duplicitný s úpravou v odseku 5.
Vyhodnotenie:
Čiastočne akceptované úpravou textu.

Odporúča v navrhovanom znení čl. I bodu 62 vypustiť slová „oddelenie služobných zákrokov pod jednotným velením“ a tieto ustanovenia preformulovať.
Vyhodnotenie:
Akceptované úpravou textu.

Odporúča v navrhovanom znení čl. I bodu 62 vypustiť § 34b ods. 4, pretože navrhované znenie § 34c sa vzťahuje aj na colníkov na oddelení služobných zákrokov pod jednotným velením.
Vyhodnotenie:
Neakceptované, ustanovenie § 34c sa vzťahuje na iných colníkov ako na colníkov v jednotke služobných zákrokov pod jednotným velením, ktorí sa v niektorých prípadoch zúčastňujú na súčinnostných akciách spolu s touto jednotkou.

Odporúča v navrhovanom znení čl. I bodu 63 (§ 40g ods. 3) slovo „zaisťujú“ nahradiť slovom „zabezpečujú“.
Vyhodnotenie:
Akceptované úpravou textu.

Odporúča v navrhovanom znení čl. I bodu 65 (Príloha) slová „3. rodné číslo u občana Slovenskej republiky,“ nahradiť slovami „3. rodné číslo, ak ide o občana Slovenskej republiky,“.
Vyhodnotenie:
Akceptované zmenou textu.

Odporúča v navrhovanom znení čl. II bodu 10 (§ 40) slová „s výnimkou“ nahradiť slovom „okrem“.
Vyhodnotenie:
Pripomienka je bezpredmetná, text bol zmenený.

Národný bezpečnostný úrad

Žiada v navrhovanom znení čl. I bodu 63 (§ 40a ods. 4) za slovami „Policajného zboru“ uviesť slová „Národnému bezpečnostnému úradu“. – zásadná pripomienka
Vyhodnotenie:
Akceptované doplnením textu.

Konfederácia odborových zväzov a združení SR

Odporúča v navrhovanom znení čl. I bodu 63 vypustiť navrhované znenie § 40b ods. 2 písm. a), pretože je v rozpore s navrhovaným znením § 40b ods. 1. písm. b).
Vyhodnotenie:
Neakceptované, povinnosť zhromažďovať osobné údaje zodpovedajúce určenému účelu podľa § 40b ods. 1 písm. b) nie je v rozpore s oprávnením colnej správy zlučovať osobné údaje, ktoré sa získali na rozdielne účely podľa § 40b ods. 2 písm. a).